**Elise – 7 år skole «Det stille barnet»**

Elise bor i Oslo med familien sin. Hun er fysisk liten og sped, og har en «liten» og lav stemme. Elise liker best rolige aktiviteter som å perle, lese eller å bli lest for. Hun er redd for ball og fryser til i kroppen når ballen farer mot henne.

**Bakgrunn:**

Elise har vært fysisk svak og har hatt fysioterapi i barnehagen fra hun var liten. En annen på hennes avdeling hadde støttepedagog, og Elise blomstret opp når hun fikk være med i tospann hos støttepedagog med denne venninnen. Forslag om egen henvisning til støttepedagog for Elise ble avvist av foreldrene. I førskolegruppen ble det tydelig for alle barna at Elise var den minste. Elise viste ubehagstegn på å være i gruppen. Foreldrene godtok barnehagens forslag om henvisning til støttepedagog, og hun fikk skoleforberedende støtte. Foreldrene var ikke villige til å øke støtteapparatet rundt Elise med PP-tjenesten.

Ved vurdering om hun skulle vente ett år med skolestart, var det stor tvil hos støttepedagogene – men det endte med at pedagogisk leder i barnehagen anbefalte at Elise startet opp med sine jevnaldrende. Overgangen til skolen ble gjort med eget overføringsmøte.

**Nåsituasjon:**

Skolehverdagen byr på store utfordringer for Elise i andre klasse. Å åpne tunge dører, få til påkledning selv og delta i gymtimer, er noe hun ikke greier uten hjelp. Skolen har ikke satt inn egne støtteressurser. Elises kommunikasjon i klasserommet begrenses fordi hun ikke snakker høyt nok, og klasselærer ser at hun viser tydelig ubehag ved å være i samhandlingssituasjoner. Hun liker godt fagene matematikk og norsk, og foreldrene ser at hun er smart nok. Elise klager ofte over vondt i magen og ønsker alltid å bli hentet hjem tidlig fra SFO. Hjemme kan hun leke sammen med og ved siden av lillebror på 3 år.

Til drøfting:

Hva bør gjøres videre?

Er det grunnlag for bekymring? Hvem avgjør det?

Hva gjør man dersom man ikke er bekymret?

Hvem kan klasselærer drøfte saken med?

Bør man samtale med Elise og eventuelt hvem bør gjøre det?

Hva bør læreren finne i handlingsveilderen?

Har kommunen noen verktøy fra før som kan brukes i handlingsveilderen på Nivå 0?

Hvordan ta saken opp med foreldrene? Finnes det veiledningsmateriell / verktøy i handlingsveilderen for en slik samtale?

Spesielt om brukermedvirkning nivå 0:

Hva om skolen ikke tar kontakt med foreldrene og foreldrene er bekymret for Elises trivsel?

Hvilken informasjon har foreldrene fått om hvem de kan henvende seg til, dersom de er bekymret for Elises skolehverdag?

Hvem kan Elise snakke med på skolen dersom hun har det vanskelig?

Hvilken informasjon er gitt til elevene om hvem de kan snakke med, dersom de har det vanskelig?

Hva om Elise ikke har noen god kjemi med klasselærer- hvem kontakter hun da?